LIIKUNTATIETEELLINEN SEURA RY
Stadion, Eteläkaarre
00250 Helsinki

				15.5.2007

Oikeusministeriö

PL 25
00023 VALTIONEUVOSTO

Lausuntopyyntö OM 18/41/2006 – OM 30.03.2007

Lausunto oikeusministeriön arviomuistioon 16.03.2007

Oikeusministeriö on varannut yhteisöille tilaisuuden esittää lausuntonsa arviomuistioon yhdistyslain muutostarpeesta. Arviomuistiossa ehdotetaan yhdistyslain osittaista tarkistamista erityisesti yhdistysten hallinnon (toimitusjohtajakysymys), päätöksenteon (tekniset apuvälineet) ja tilintarkastuksen osalta. Liikuntatieteellinen Seura, jäljempänä LTS, käyttää tilaisuuden ja esittää näkemyksensä muistioon.

LTS katsoo, että arviomuistion esitys osittaisesta yhdistyslain muutoksesta on perusteltu eikä näin ollen koko lakia tarvitse muuttaa. Muistiossa esitetyt kolme muutosehdotusta vaikuttavat kansalaisjärjestöjen toimintaan merkittävällä tavalla. Ensimmäiseksi, LTS katsoo, että toimitusjohtajan ja hallituksen välistä vastuunjakoa on syytä selventää vaikka varsinaista ongelmaa ei olisikaan. Vastuunjaon selventäminen on erityisen tarpeellinen sellaisissa yhdistyksissä, joissa on merkittävää omaa liiketoimintaa ja joilla on palkattua päätoimista henkilökuntaa palveluksessaan. Kannatettava on myös muistiossa esitetty joustavuus eli että uudistetaan yhdistyslainsäädäntöä niin, että parannetaan yhdistysten mahdollisuuksia valita kullekin yhdistykselle parhaiten soveltuva hallintomalli.

Toiseksi, muistiossa esitetään, että päätöksentekoon osallistumista voitaisiin helpottaa tekemällä mahdolliseksi tietoliikenneyhteyden ja muun teknisen apuvälineen käyttäminen vaihtoehtoisena keinona osallistua yhdistyksen kokoukseen tai valtuutettujen kokoukseen. LTS katsoo, että sähköisen välineen käyttäminen kokoukseen osallistumiseksi voi parantaa yhdistysten kykyä päätöksentekoon, sillä nykyisenä kiireisenä aikana on ilmennyt ajoittaisia vaikeuksia saada kokoukset päätösvaltaiseksi, varsinkin jos päättävät henkilöt saapuvat kokoukseen pitkien etäisyyksien päästä. Esimerkiksi internetyhteydessä (kuva ja ääni) tai puhelinyhteydessä (ääni) osallistuminen kokoukseen voitaisiin tehdä mahdolliseksi. Tällä tavoin virtuaaliset toimintaympäristöt ja etätyöskentely antaisivat entistä paremmat mahdollisuudet yhdistysten luottamustehtävissä toimimiseen. Yhdistyslaissa on kuitenkin edellytettävä, että kokoukseen sähköisesti osallistuva henkilö voidaan luotettavasti tunnistaa kokouksen päätösvaltaisuuden toteamiseksi ja, että päätöksentekoon virtuaalisesti osallistuvaan henkilöön ei kokouksen aikana kohdistu sellaista ulkoista vaikutusta, joka estää osallistujan itsenäisen päätöksenteon. Päätöksenteon jälkeen kirjattaville kokousmuistioille virtuaalinen päätöksenteko asettaa erityisiä vaatimuksia, jotka lain valmistelussa olisi syytä ottaa huomioon.

Kolmanneksi, arviomuistion ehdotus vapauttaa pienimmät yhdistykset muiden yhteisöjen tavoin lakisääteisestä tilintarkastuksesta, jota voisivat jatkossa yhdistyksissäkin toimittaa ainoastaan KHT- ja HTM-tilintarkastajat, on LTS:n näkemyksen mukaan perusteltu ja kannatettava siinä tapauksessa, että yhdistyksellä ei ole palkattua henkilökuntaa palveluksessaan ja, että toiminta perustuu ainoastaan jäsenien vapaaehtoistoimintaan ilman huomattavaa liiketaloudellista merkitystä. Tällaisissa yhdistyksissä tilintarkastajien KHT- tai HTM-vaatimus muodostaisi niin huomattavan taloudellisen rasituksen että se saattaisi vaarantaa koko yhdistyksen toiminnan.

LIIKUNTATIETEELLINEN SEURA RY

PAULI VUOLLE		KARI KESKINEN	
Pauli Vuolle			Kari Keskinen
Puheenjohtaja			Pääsihteeri